***Proiect***

**GUVERNUL REPUBLICII MOLDOVA**

**H O T Ă R Â R E nr.\_\_\_\_\_**

**din\_\_\_\_\_\_\_\_\_\_\_\_\_\_\_\_\_\_\_\_\_\_\_2024**

**Chişinău**

**cu privire la reorganizarea** **Instituţiei Publice Centrul Naţional de Cercetare şi Producere a Seminţelor prin fuziunea (absorbția) Întreprinderii de Stat Stațiunea Tehnologică-Experimentală „Pașcani” și modificarea unor hotărâri ale Guvernului**

În temeiul art.7 lit. e) din Legea nr.136/2017 cu privire la Guvern (Monitorul Oficial al Republicii Moldova, 2017, nr.252, art.412), cu modificările ulterioare, art.6 alin.(1) lit. e) din Legea nr.121/2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr.90-93, art.401), cu modificările ulterioare, şi al art.12 alin.(1) din Legea nr.246/2017 cu privire la întreprinderea de stat şi întreprinderea municipală (Monitorul Oficial al Republicii Moldova, 2017, nr.441-450, art.750), cu modificările ulterioare, Guvernul

**HOTĂRĂŞTE:**

**1.** Instituţia Publică Centrul Naţional de Cercetare şi Producere a Seminţelor (persoană juridică absorbantă) se reorganizează prin fuziunea (absorbţia) Întreprinderii de Stat Stațiunea Tehnologică-Experimentală „Pașcani” (persoană juridică absorbită).

**2.** Drepturile şi obligaţiile Întreprinderii de Stat Stațiunea Tehnologică-Experimentală „Pașcani”, persoană juridică absorbită, trec integral la Instituţia Publică Centrul Naţional de Cercetare şi Producere a Seminţelor, persoană juridică absorbantă, inclusiv drepturile şi obligaţiile ce ţin de gestiunea patrimoniului (bunurilor) instituţiei absorbite.

**3.** Ministerul Agriculturii și Industriei Alimentare în comun cu Agenția Proprietății Publice și persoanele juridice care se reorganizează, în termen de o lună:

**1)** vor institui comisia de reorganizare și vor asigura procesul de reorganizare în conformitate cu cadrul normativ;

**2)** vor asigura, prin intermediul comisiei de reorganizare, transmiterea patrimoniului persoanei juridice absorbite către persoana juridică absorbantă, în conformitate cu Regulamentul cu privire la modul de transmitere a bunurilor proprietate publică, aprobat prin Hotărârea Guvernului nr.901/2015.

**4.** Disponibilizarea personalului, în legătură cu reorganizarea prin fuziune (absorbţie) a Întreprinderii de Stat Stațiunea Tehnologică-Experimentală „Pașcani”, în cazul imposibilităţii transferului acestuia, se va efectua în conformitate cu legislaţia muncii. Cheltuielile de disponibilizare а personalului întreprinderii absorbite vor fi asigurate din contul şi în limitele mijloacelor financiare ale persoanelor juridice reorganizate.

**5.** La pct.4 din Hotărârea Guvernului nr.791/2023 cu privire la Instituţia Publică Centrul Naţional de Cercetare şi Producere a Seminţelor şi la modificarea unor hotărâri ale Guvernului(Monitorul Oficial al Republicii Moldova, 2023, nr.411-413, art.100), cifrele „175” se substituie cu cifrele „188”.

**6.** În anexa nr.4 la Regulamentul cu privire la organizarea şi funcţionarea Agenţiei Proprietăţii Publice, aprobat prin Hotărârea Guvernului nr.902/2017 (Monitorul Oficial al Republicii Moldova, 2017, nr.390-395, art.1011), cu modificările ulterioare, poziția „Î.S. „Staţiunea tehnologico-experimentală „Paşcani”, Criuleni (în procedură de insolvabilitate din 24 februarie 2015)”, se abrogă.

**7.** Controlul asupra executării prezentei hotărâri se pune în sarcina Ministerului Agriculturii şi Industriei Alimentare și Agenției Proprietății Publice.

**8.** Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU Dorin RECEAN**

**Contrasemnează:**

**Viceprim-ministru,**

**ministrul agriculturii**

**şi industriei alimentare Vladimir Bolea**

**Viceprim-ministru,**

**ministrul dezvoltării**

**economice și digitalizării Dumitru Alaiba**